text: Юбілей Дуніна-Марцінкевіча - Хартыя'97 :: Навіны з Беларусі - Беларускія навіны - Рэспубліка Беларусь - Мінск
  Вінцэнт Дунін-Марцінкевіч нарадзіўся ў фальварку Панюшкавічы пад Бабруйскам у сям'і дробнага шляхціца-арандатара.
  Сярэднюю адукацыю будучы пісьменнік і драматург атрымаў у Бабруйску, затым быў два гады студэнтам-медыкам Віленскага ўніверсітэта, служыў чыноўнікам у розных установах Менска.
  Дунін-Марцінкевіч пісаў на беларускай і польскай мовах. Цэнтр ягоных мастацкіх замалёвак - беларуская вёска, яе побыт. Асаблівую ўвагу надаваў беларускаму фальклору. Паэт маляўніча ўзнаўляе беларускія абрады («купальская ноч», «дажынкі», «дзяды»).
  П'есы Дуніна-Марцінкевіча застаюцца актуальным матэрыялам для беларускіх драматычных тэатраў. Устойлівай папулярнасцю карыстаецца «Пінская шляхта», адрозная жвавасцю дыялогу і ўдалым разгортваннем камічных сітуацый. Гэтая п'еса з'яўляецца класічным беларускім літаратурным творам і ўваходзіць у школьную праграму, гэтак жа як і камедыя «Залёты».
  Імпрэзы, прымеркаваныя да гадавіны нараджэння пісьменніка і драматурга, пройдуць у сядзібе пад Валожынам, дзе ён жыў цягам 20 гадоў.